སྤྱི་བཏང་གི་རྩམ་པ་ནི་ནས་ཆུ་འཁྲུད་རྒྱག་པ་ཙམ་གྱིས་རྔོད་བཏག་བྱེད་ཀྱི་ཡོད།ཆུ་གཤེར་རྩམ་པ་དངོས་ནི་དེ་ལས་ཀྱང་ཡག་ཅིང་།ནས་ཆུར་བཀྲུས་ཏེ་ས་རྡོ་དང་ཡུག་པོ་སོགས་གཙང་མ་བསལ་རྗེས་ཉི་སྐམ་བཏང་སྟེ་ཕྱི་དྲོ་ནས་ཀྱི་དྲོད་མ་ཡལ་གོང་ནས་ཟངས་ཁྲོ་སོགས་ནང་ཆུ་འཁོལ་བཞིན་པའི་ནང་སྦངས་ཙམ་བྱས་ཏེ་ཚགས་ཅན་གྱི་སློ་མར་བླུགས་ནས་ཆུ་ཟགས་ཚར་བའི་མོད་ལ་རྩྭ་སོག་གདན་དུ་བཏིང་བའི་སྒྱེ་མོའི་ནང་འཇོག་པ་དང་དེའི་ཕྱི་ངོས་ཀྱི་ཕྱོགས་ཐམས་ཅད་ནས་གོས་དང་ཕྱ་ར་སོགས་ཀྱིས་དམ་པོར་བཏུམས་ཏེ་ཞག་གཅིག་བསྙལ་ནས་དེའི་ཞོགས་པ་སྔ་མོར་རྔོད་སླང་ནང་བྱེ་མ་དང་ལྷན་དུ་རྔོད་དགོས་ཤིང་དེ་འདྲ་བྱས་ནས་བརྔོས་པའི་ཡོས་དེ་ཚོས་མགྱོགས་ལ་འཚིག་དཀའ་བའི་དགེ་མཚན་ཐོན་གྱི་ཡོད།ཡོས་དེ་གོ་སློ་ཐེངས་གཅིག་བརྒྱབ་རྗེས་དང་དོད་ཚ་བ་རྣམས་ཀྱིས་ད་རུང་ཡོས་སྒྱེ་ནང་བླུགས་ནས་འཕུར་འཕུར་བཏང་སྟེ་ཡོས་ལྤགས་ཀྱང་གཙང་ཕུད་བྱས་རྗེས་ད་གཟོད་མཆིག་འཁོར་དུ་ལེགས་བཏག་བྱེད་ཀྱི་ཡོད་ལ་དེ་འདྲ་ལས་བྱུང་བའི་རྩམ་པ་ནི་ཁ་དོག་ལེགས་ཤིང་དྲི་ཞིམ་ལ་རོ་བཅུད་བཟང་བ་ཞིག་ཏུ་འོང་གི་ཡོད།དེ་ལྟ་བུའི་རྩམ་པ་དེ་མར་ཕྱུར་བུ་རམ་དང་བསྲེས་རྗེས་ཁ་བཏིང་བལྡག་པའམ་ཇ་ཚ་མོའི་ནང་མར་བཅུག་ཏེ་བུ་རམ་དང་ཕྱུ་ར་རྩམ་པ་བཅས་མཉམ་དུ་པག་བརྫིས་ན་ཟ་མ་ཞིམ་པོ་ཡོང་ལ།གཞན་ཡང་ཇ་དྭངས་ཀྱིས་སྦྲུས་པའི་ཟན་ཆང་མཐེ་བོང་གིས་ཀོང་ཀོང་བྱས་ནས་ཞོ་སྤགས་པའམ།ཡང་ན་སི་པན་དང་ལོ་མའི་ཕྱེ་མ་ཚྭ་དང་སྣུམ་དང་བཅས་པ་ཇ་ཚ་མོའི་ནང་སྦྱངས་པའི་སྐྱོ་མ་སྒྲེ་ནའང་རོ་བྲོ་བ་དམིགས་བསལ་ཅན་གྱི་བཟའ་བ་གྱུར་སྲིད།གལ་སྲིད་ཚིལ་ལམ་རྐང་མར་རྔོད་མ་ཐག་དེའི་ནང་རྩམ་པ་ཉུང་ངུ་བཏབ་ཏེ་ཕྱེ་ཇ་བཀོལ་བའམ་ཡང་ན་ཕྱེ་ཉུང་ཙམ་བཏབ་ཏེ་ཇ་དཀྲུགས་ན་བཏུང་བ་ལྷག་བ་ཞིམ་པོའང་ཡོང་གི་ཡོད།